Et stort historisk frivilligt filmprojekt er undervejs i Aalborg. Lige nu er 15 unge fra hele Nordjylland i gang med optagelser til kortfilmen "Partisaneren" - en historie om den mørke Aalborgensiske besættelsestid. Lørdag aften optager de filmscener ved Vor Frue Kirke i Aalborg, hvor smukke veteranbiler og vintagetøj er taget i brug for at sætte den helt rigtige stemning. TV2 Nords reporter Mogens Jørgensen var på stedet kort inden optagelserne skulle gå i gang. For normalt koster det millioner af kroner, når man har gang i et filmprojekt - men sådan er det ikke til "Partisaneren." - Nordjylland har ikke så meget filmbranche, men vi har en masse dygtige folk, og mange der gerne vil fortælle historier - og Aalborg er jo også en meget historisk by, fortæller manuskriptforfatter Daniel Dahl. Historien er fiktiv, men bliver filmet de steder i Aalborg, hvor de rent faktisk skete historiske ting under besættelsen. - Vi prøver at gøre det så historisk korrekt som muligt, med det budget, der er til rådighed, forklarer han. Manuskriptet har Daniel Dahl arbejdet på i lidt over et halvt år - og der går nok endnu et halvt år, inden filmen udkommer.

Referat:
Det er udelukkende frivillige kræfter, der driver værket bag kortfilmen "Partisaneren", som lige nu bliver optaget i Aalborg.